Gaan Faf saam Australië toe, of nie?Faf du Plessis. Foto: Twitter. Kom ons maak ’n eenvoudige stelling: Faf du Plessis is steeds goed genoeg om internasionale T20-krieket vir Suid-Afrika te speel. Hy mag dalk oor ’n paar dae sy 38ste verjaardag vier terwyl hy ook in 2020 laas vir die Proteas gespeel het, maar ouderdom behoort nie ’n bepalende faktor te wees wanneer hy steeds lopies slaan en moeilike vangskote benut nie. In die afgelope Indiese Premierliga was hy die Royal Challengers Bangalore se avontuurlustige kaptein, terwyl hy ook ’n paar 50-talle gemoker het. Terselfdertyd het die Protea-kolflys maar by tye broos in die jongste reeks teen Indië gelyk en iemand soos Du Plessis kan beslis vir ’n bietjie meer bestendigheid sorg; veral met die Wêreldbeker-toernooi in Australië in die visier. Volgens Graeme Smith het die Protea-bestuur ’n paar moeilike besluite om te maak in die aanloop tot die internasionale skouspel; onder meer of Du Plessis gaan speel of nie. “Suid-Afrika moet nog besluit hoe hul beste 11-tal sal lyk. Faf du Plessis is nog fiks en speel nie meer in die langer formate van die spel nie,” het Smith in ’n onderhoud met Star Sports gesê. Volgens die voormalige nasionale kaptein en direkteur van krieket sal Du Plessis se beskikbaarheid ook ’n rol speel; hy is immers deesdae ’n ster in ’n hele paar internasionale T20-ligas. “Hoeveel tyd sal hy aan Suid-Afrika in die aanloop tot die Wêreldbeker kan afstaan? Word hy dan net vir die groot toernooi gekies, of is hy deel van die hele voorafproses; veral met die oog op die spankultuur, denkwyse en voorbereiding.” Du Plessis het 468 lopies in die afgelope IPL-toernooi teen ’n gemiddeld van 31,20 geslaan. Hy het ook amok in die voorafgaande Bangladesj Premierliga gemaak waar hy in die kleure van die Comilla Victorians 295 lopies teen ’n treftempo van 135 gemoker het. “Dalk is Faf nou in ’n fase waar hy doodgelukkig is om net in die wêreldwye ligas te speel. Dalk is hy klaar met internasionale krieket en dit is wat hy nou wil doen.”